钦定古今图书集成/明伦汇编/闺媛典/第095卷 > 皇清一 > 田育明妻锺氏
## 钦定古今图书集成/明伦汇编/闺媛典/第095卷 > 皇清一 > 田育明妻锺氏

按《汝宁府志》：锺氏，真阳童子田育明妻。年十九于归，生一女甫三岁，子方三月。明崇祯壬午夏，贼破城，举家被掳，氏自缢。贼以刀砍绳刺左胁而去，逾时甦。至一月，闯贼破真阳，育明再掳去，莫知所终。氏忧愤成疾，几死。顺治甲午，女许聘子结婚，氏叹曰：“吾为夫抚孤，今大事完，可以无生。” 遂绝食六日而卒。有司以事闻，旌表。